আন্তর্জাতিক অস্ত্র চোরাচালান চক্রের ‘কিং-পিন’ উথিকর্ন ন্যারু ওরফে উইলিকে হাতে পেতে পারে এনআইএ। গত বছর ভারতীয় গোয়েন্দাদের গোপন খবরের ভিত্তিতে তাইল্যান্ড পুলিশ ওই তাই-চিনা বংশদ্ভূত অস্ত্র পাচারকারীকে গ্রেফতার করেছিল। নাগা জঙ্গি সংগঠন এনএসসিএন (আইএম)-এর অন্যতম নেতা তথা উত্তর-পূর্বে অস্ত্র পাচারকারী অ্যান্টনি শিমরের শাগরেদ ছিল উইলি। ২০১০ সালে নেপাল থেকে এনআইএ অ্যান্টনিকে গ্রেফতার করে। সে এখন দিল্লির কারাগারে বন্দি। এনআইএ জানিয়েছে, শিমরের সঙ্গে একই মামলায় উইলি এবং আরও দুই আইএম নেতা, টি আর কেলভিন ও এইচ র্যামসন টাংখুলের নাম ছিল। উইলি তাইল্যান্ডে প্রকাশ্যে সৌন্দর্য-চর্চার ব্যবসা চালাত। এনআইএ সূত্রের খবর, গোপনে চলত অস্ত্রের চোরাকারবার। উইলির নামে ইন্টারপোল ‘রেড কর্নার’ নোটিসও জারি করে। সে গ্রেফতার হওয়ার পরেই, ভারত সরকার উইলির হেফাজত চেয়ে তাই সরকারের কাছে আবেদন জানায়। সম্প্রতি, ব্যাঙ্কক আদালত উইলিকে ভারতে পাঠানোর বিষয়ে সম্মতি দিয়েছে। এনআইএ-র আশা, উইলিকে জেরা করলে উত্তর-পূর্বের জঙ্গি সংগঠনগুলির অস্ত্র লেনদেন ও শিমরের অস্ত্র ব্যবসার ‘নেটওয়র্ক’ সম্পর্কে আরও খবর মিলবে। কেলভিন ও র্যামসন এখনও পলাতক। তাঁদের গতিবিধির খবরও মিলতে পারে। এনআইএ-র দাবি, চিনের সংস্থা থেকে উন্নতমানের ৬০০টি কালাশনিকভ রাইফেল, এলএমজি, সাব-মেশিনগান, রকেট লঞ্চার-সহ হাজারখানেক অস্ত্র এবং ৫ লক্ষ বিভিন্ন বোরের কার্তুজ, রকেট কেনার জন্য উইলির সঙ্গে কয়েক কোটি টাকার চুক্তি করে শিমরে। এন টি রাম রাওয়ের রাজনৈতিক উত্তরাধিকার নিয়ে দ্বন্দ্বের জেরে সমস্যা দেখা দিল বিজেপি ও তেলুগু দেশমের জোটে। পরিস্থিতি এমনই যে, দু’দলের জোট ভেঙে যেতে পারে বলেও মনে করছেন অনেকে। এই দ্বন্দ্বের মূলে রয়েছে এনটিআরের মেয়ে ডি পুরণ্ডেশ্বরীর সঙ্গে আর এক মেয়ে ভুবনেশ্বরীর স্বামী চন্দ্রবাবু নায়ডুর বিরোধ। শালি-জামাইবাবুর সেই দ্বন্দ্বে সঙ্কটে পড়েছে জোট। প্রাক্তন কেন্দ্রীয় মন্ত্রী পুরণ্ডেশ্বরী সম্প্রতি কংগ্রেস ছেড়ে বিজেপিতে যোগ দিয়েছেন। রাজনৈতিক সূত্রে খবর, শালিকে নিয়ে চন্দ্রবাবুর অস্বস্তির কথা জানতেন বিজেপি নেতারা। তবে তাতে পুরণ্ডেশ্বরীর সঙ্গে তাঁদের সমীকরণের বিশেষ পরিবর্তন হয়নি। পুরণ্ডেশ্বরীর প্রার্থী পদ ঘোষণার পরেই জোটসঙ্গী বিজেপির সঙ্গে ফের কয়েকটি বিষয় নিয়ে দরকষাকষি শুরু করেছেন চন্দ্রবাবু। অন্ধ্রে একই সঙ্গে লোকসভা ও বিধানসভা ভোট হচ্ছে। রাজনৈতিক সূত্রে খবর, বিধানসভা ভোটে বিজেপির কয়েক জন প্রার্থী তাঁর পছন্দ নয় বলে জানিয়েছেন টিডিপি প্রধান। চন্দ্রবাবুর আশঙ্কা, ওই প্রার্থীরা ভোটারদের অপছন্দ হলে তার প্রভাব লোকসভায় টিডিপি প্রার্থীদের উপরেও পড়বে। তবে অনেকের মতে, পুরণ্ডেশ্বরীকে বিজেপি গুরুত্ব দেওয়াতেই গোসা হয়েছে চন্দ্রবাবুর। জোট ভাঙলে অবশ্য তাঁরই বেশি ক্ষতি হবে বলে দাবি বিজেপির। ভূতেরা যে ভোটে লড়তে পারে, রাষ্ট্রপতি প্রণব মুখোপাধ্যায় কি তা জানতেন? আজ ‘ভূতনাথ’ কিন্তু বোঝালেন, নিয়মে নাকি কোথাও বলা নেই যে জ্যান্ত মানুষই কেবল ভোটে লড়বেন। রাষ্ট্রপতি সেই যুক্তি মেনেছেন কি না, বলেননি। তবে ‘ভূতনাথ রিটার্নস’ দেখে তিনি যে বেজায় খুশি হয়েছেন, রাষ্ট্রপতির শরীরের ভাষাই তা জানিয়ে দিল। রাইসিনা হিলে আজ অমিতাভ বচ্চন অভিনীত এই নতুন ছবিটি দেখেন প্রণববাবু। উপস্থিত ছিলেন অমিতাভ নিজেও। ছবি শুরুর আগে অমিতাভ বলেন, “রাষ্ট্রপতি যে ছবিটি দেখতে রাজি হবেন আশা করিনি। তবুও প্রস্তাব দিয়েছিলাম। কারণ, সামাজিক পরিস্থিতির কথা এই ছবিতে তুলে ধরা হয়েছে।” রাষ্ট্রপতি ভবনের আমলা ও অন্য কর্মচারীরাও ছবিটি দেখলেন। সব শুনে কংগ্রেসের এক নেতা শুধু বললেন, “প্রণববাবুর কথা ভাবলে একটু খারাপই লাগছে। ভোটের সময় তিনি কত ব্যস্ত থাকতেন! আর এখন তাঁকে রাষ্ট্রপতি ভবনে বসে ভূতনাথ রিটার্নস দেখে খুশি থাকতে হচ্ছে!” নতুন নৌসেনা প্রধান হলেন অ্যাডমিরাল রবিন কে ধবন। ২৬ ফেব্রুয়ারি আইএনএস সিন্ধুরত্নের দুর্ঘটনায় পদত্যাগ করেন তৎকালীন নৌসেনা প্রধান ডি কে জোশী। তখন থেকে শীর্ষ পদটি ফাঁকাই ছিল। বৃহস্পতিবার নৌসেনা প্রধানের দায়িত্ব নিলেন ৫৯ বছর বয়সি ধবন। পঁচিশ মাস নৌসেনা প্রধানের দায়িত্ব সামলাবেন তিনি। জোশী প্রধান থাকার সময় নৌসেনার উপ-প্রধান ছিলেন ধবন। জোশীর পদত্যাগের পর অস্থায়ী প্রধান হিসেবে নিযুক্ত হন। নৌসেনা সূত্রের খবর, বাহিনীর প্রধান হওয়ার দৌড়ে এগিয়ে ছিলেন ওয়েস্টার্ন কম্যান্ড প্রধান শেখর সিন্হা। গত দশ মাসে দু’টি ডুবোজাহাজ দুর্ঘটনা-সহ নানা দুর্ঘটনা ঘটায় দৌড় থেকে ছিটকে যান সিন্হা।                   দু’বছর আগে গুজরাত বিধানসভা নির্বাচনের সময় নরেন্দ্র মোদী যে হলফনামা দিয়েছিলেন, তাতে উল্লেখ করেননি নিজের স্ত্রীর নাম। তাই শপথের সময় তথ্য গোপন করেছেন বলে গুজরাতের মুখ্যমন্ত্রীর বিরুদ্ধে আমদাবাদের এক আদালতে অভিযোগ জানালেন এক আপ কর্মী। আদালত এই বিষয়ে তদন্ত করে রিপোর্ট জমা দেওয়ার নির্দেশ দিয়েছে পুলিশকে। ওই আপ কর্মী আরও অভিযোগ করেছেন, মোদীর বিরুদ্ধে এফআইআর করতে তিনি থানায় গিয়েছিলেন প্রথমে। কিন্তু পুলিশ তাঁর সঙ্গে সহযোগিতা করেনি। তাই বাধ্য হয়েই তিনি আদালতের দ্বারস্থ হয়েছেন।        পুলিশের গুলিতে মৃত্যু হল এক দুষ্কৃতীর। গত রাতে জামশেদপুরের মানগো থানা এলাকায় ঘটনাটি ঘটে। পূর্ব সিংভূমের এসএসপি অমলবেনুকান্ত হোমকর জানান, ওই দুষ্কৃতীর নাম মায়া ভগৎ ওরফে লুল্লা। গ্রেফতার করতে তার বাড়ি ঘিরে ফেলেছিল পুলিশ। লুল্লাকে আত্মসমর্পণ করতে বলা হয়। ওই দুষ্কৃতী পুলিশের দিকে গুলি চালায়। পাল্টা জবাব দেয় পুলিশ। ৪৫ মিনিট ধরে দু’পক্ষে সংঘর্ষ হয়। পুলিশের গুলিতে লুল্লার মৃত্যু হয়। খুন, তোলাবাজি-সহ বিভিন্ন অপরাধের ঘটনায় অভিযুক্ত লুল্লাকে খুঁজছিল বিহার ও পূর্ব সিংভূমের পুলিশ। তার বিরুদ্ধে গত জানুয়ারিতে সানকোসাই এলাকায় দু’জনকে খুনের অভিযোগ রয়েছে। রাজ্যে, বিশেষ করে খাসি ও জয়ন্তিয়া পাহাড় থেকে সব নেপালি পরিবারকে অবিলম্বে মেঘালয় ছেড়ে যাওয়ার জন্য হুকুম জারি করল জঙ্গি সংগঠন এইচএনএলসি। এক বিবৃতি প্রকাশ করে তারা জানায়, খাসি ও জয়ন্তি পাহাড়ে এবং লংপি এলাকার বহু জমি বেআইনিভাবে জবরদখল করে থাকা নেপালিরা ভূমিপুত্রদের সর্বনাশ করছে। পাশাপাশি, অসমের কার্বি আংলং থেকে ঢুকে আসা সেখানকার জঙ্গিরা রাজ্যের মানুষের উপরে অত্যাচার চালাচ্ছে। এইচএনএলসি ঘোষণা করেছে, নেপালিদের দৌরাত্ম্য ও কার্বি আংলং থেকে আসা বাইরের জঙ্গিদের হানাদারি তারা সহ্য করবে না। গত কালই দক্ষিণ গারো হিলের সালমনপাড়ায় তোলা আদায় করতে গিয়ে জনতার হাতে মার খেয়ে হাসপাতালে ভর্তি হওয়া এক জিএনএলএ জঙ্গি আজ তুরা সিভিল হাসপাতাল থেকে পালায়। পুলিশ জানায় ব্রিজো এম মারাক ও রিংরাং এ সাংমা নামে দুই জিএনএলএ জঙ্গিকে জনতা বেধড়ক মেরে পুলিশের হাতে তুলে দিয়েছিল। মারাককে তুরা হাসপাতালে পাঠানো হয়।  মারাককে পাহারা দেওয়ার ভার ছিল দুই পুলিশকর্মীর উপরে। আজ ডাক্তারের চেম্বার থেকে সে পালিয়ে যায়। এক ভোটার বুথের মধ্যেই আত্মহত্যা করলেন। ভোট দেওয়ার আগেই মারা গেলেন আর এক জন।  বৃহস্পতিবার ঘটনা দু’টি ঘটেছে উত্তরপ্রদেশের আনোলা এবং ওড়িশার বালেশ্বরে। আনোলে বুথের মধ্যে গায়ে আগুন দেন হরি সিংহ নামে এক ব্যক্তি। স্থানীয় হাসপাতালে নিয়ে যাওয়া হলে তাঁকে মৃত বলে ঘোষণা করেন। বালেশ্বরে ভোটের লাইনে দাঁড়িয়েছিলেন নরেন্দ্র জেনা। হঠাৎ তিনি অজ্ঞান হয়ে পড়ে যান। হাসপাতালে নিয়ে যাওয়া হলে  চিকিৎসকরা নরেন্দ্রকে মৃত বলে ঘোষণা করেন। তামিলনাড়ুতে চিদম্বরমের ছবি এবং হাত চিহ্ন ছাপানো হাতঘড়ি বিতরণ করা হচ্ছে ভোটারদের মধ্যে। বৃহস্পতিবার শিবগঙ্গা জেলার এক জনসভায় মোদী অর্থমন্ত্রী চিদম্বরমের নাম না করেই এই অভিযোগ করেন। পাশাপাশি নির্বাচন কমিশনের এই বিষয়ে কড়া পদক্ষেপ করা উচিত বলেও মন্তব্য করেন তিনি। মাত্র এক দিনের নিষেধাজ্ঞা। শুক্রবার থেকেই উত্তরপ্রদেশে ফের প্রচার, সভা, রোড-শো করতে পারবেন নরেন্দ্র মোদীর অনুগত বিজেপি নেতা অমিত শাহ। ১১ এপ্রিল মুজফ্ফরনগরে বদলার হুমকি দিয়ে এসেছিলেন। তার পরে বুধবার অমিতের প্রচারে নিষেধাজ্ঞা জারি করে নির্বাচন কমিশন। অমিত এ দিন নির্বাচন কমিশনের কাছে লিখিত মুচলেকা দিয়ে বলেন, বিদ্বেষমূলক মন্তব্য করা থেকে বিরত থাকবেন। তার পর অমিতের ওপর থেকে নিষেধাজ্ঞা তুলে নেয় কমিশন।